Пашэхэм захъуэж
Къэбэрдей-Балъкъэрым футболымкIэ и гуп нэхъыщхьэм щекIуэкI зэхьэзэхуэм Кэнжэ къуажэм и командэм пашэныгъэр щиубыдащ.
Кэнжэдэсхэм сэбэп къахуэхъуащ иужьрей джэгугъуитIри «Къэхъуным» зэрыфIахьар. Иджыри къэс бжьыпэр зыIыгъахэр япэщIыкIэ «Нартым» къыхигъэщIащ, къыкIэлъыкIуэу «Тэрчри» къытекIуащ.
Абы щыгъуэми «Кэнжэр» нэгъабэрей чемпион «ЛогоВАЗ»-мрэ Бахъсэн и командэ лъэщымрэ бжыгъэшхуэкIэ ефIэкIащ. Хьэлэмэтыращи, кэнжэдэсхэм я гъуэр мы гъэм иджыри зыми хигъэщIэфакъым икIи яхуэфащэ дыдэу япэ увыпIэр яубыдащ.
Пашэныгъэр зыIыгъитIым языхэзщ «Велес»-р. Зэхьэзэхуэм и пэщIэдзэ зэIущIэм бжыгъэшхуэ дыдэкIэ Къэхъун къыщыхагъэщIа иужькIэ къэрэгъэшдэсхэм зызэщIаубыдэжащ икIи абы лъандэрэ зыри зытрагъэкIуакъым.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым и иужьрей зэIущIэхэм къарикIуа бжыгъэхэм: етхуанэ джэгугъуэ — «Союз» (Налшык) — «Бедик» (Арщыдан) — 3:0, «Къэхъун» (Къэхъун) — «Нарт» (Нарткъалэ) — 3:4, «Велес» (Къэрэгъэш) — «Анзорей» (Анзорей) — 2:1, «Автозапчасть» (Бахъсэн) — «Бахъсэн» (Бахъсэн) — 4:1, «Спартак-Д» (Налшык) — «Шагъдий» (Зеикъуэ) — 2:0, «Прохладнэ» (Прохладнэ) — «Iэдииху» (Iэдииху) — 3:0, «Къэбэрдей» (Шэрэдж Ищхъэрэ) — «Шэджэм-2» (Шэджэм ЕтIуанэ) — 1:0, «Кэнжэ» (Кэнжэ) — «ЛогоВАЗ» (Бабугент) — 4:0; еханэ джэгугъуэ — «Тэрч» (Тэрч) – «Къэхъун» — 3:1, «Бедик» — «Шэджэм-2» — 2:1, «Союз» — «Автозапчасть» — 5:2, «Бахъсэн» — «Кэнжэ» — 0:3, «Анзорей» — «Къэбэрдей» — 5:2, «Нарт» — «Велес» — 2:3, «ЛогоВАЗ» — «Спартак-Д» — 1:4, «Шагъдий» — «Прохладнэ» — 4:4.
Къэхъун Бэч.
